
1. Conferinţa de la Madrid privind combaterea terorismului

  

În perioada 8-10 martie a.c., la Madrid, cu ocazia comemorării unui an de la comiterea atentatelor de la 11 martie 2004, a avut loc Conferinţa Internaţională privind Terorismul, Democraţia şi Securitatea. La acestă reuniune au participat 23 de şefi de state sau guverne şi circa 200 de experţi din 52 de ţări. Principalele teme dezbătute au fost cauzele terorismului, metodele de combatere ale acestui flagel, reacţia democratică faţă de terorism şi rolul societăţii civile. 

Lucrările Conferinţei au fost deschise de prinţul moştenitor al Spaniei, Felipe, care a afirmat că democraţia şi terorismul sunt ireconciliabile. "Democraţia se bazează pe respectarea drepturilor omului, pe libertate şi pluralism. Terorismul, dimpotrivă, este, prin definiţie, o ameninţare la adresa vieţii, o insultă la adresa drepturilor omului şi o negare a libertăţii", a subliniat prinţul moştenitor al Spaniei. După ce a adus un vibrant omagiu tuturor victimelor terorismului, prinţul Felipe a reafirmat condamnarea fermă şi respingerea barbariei reprezentate de terorism, care constituie o sfidare la adresa drepturilor şi libertăţilor fundamentale. Conferinţa de la Madrid "confirmă hotărârea comunităţii internaţionale de a da dovadă de voinţă, de a depune eforturi şi de a consacra resurse pentru a încununa cu succes lupta împotriva îngrozitoarei ameninţări pe care o reprezintă terorismul pentru societăţile democratice", a afirmat prinţul moştenitor al Spaniei. "Violenţa teroristă, cu asasinatele şi pagubele pe care le provoacă, metodele şi ameninţarea pe care le foloseşte, nu are nici o scuză", a adăugat el. 

Participanţii la reuniune au prezentat o serie de recomandări privind lupta împotriva unui "flagel global şi multiform", în condiţiile respectării stricte a legalităţii şi drepturilor omului. Aceste recomandări au fost înaintate unui comitet care a elaborat documentul final al reuniunii, Programul de la Madrid, propunând "răspunsuri democratice din partea comunităţii internaţionale la acţiunile teroriste". 

Experţii participanţi la reuniune au insistat asupra necesităţii de a nu renunţa la libertăţile civile în faţa ameninţării teroriste, opunându-se, spre exemplu, execuţiilor extrajudiciare şi garantând ferm dreptul la apărare al suspecţilor de terorism. Totodată, experţii au declarat că regimurile autoritare reprezintă un teren favorabil terorismului şi au recunoscut existenţa unui terorism de stat. "Democraţia nu poate fi impusă de forţe externe. Dar, cetăţenii trebuie să fie participanţi activi, nu numai spectatori, şi trebuie să fie încurajaţi în aspiraţiile lor democratice", au subliniat aceştia.

La rândul său, Secretarul general al ONU, Kofi Annan, a propus o strategie globală care să asigure respectarea drepturilor omului şi supremaţia legii în lupta împotriva terorismului, pe care l-a calificat drept una dintre principalele ameninţări la adresa umanităţii. K. Annan a afirmat că numeroase măsuri adoptate de către state pentru a combate terorismul "constituie o încălcare a drepturilor omului şi libertăţilor fundamentale". El nu a nominalizat statele respective, dar Statele Unite au fost vehement criticate de mai mulţi participanţi la Conferinţă pentru concepţia lor asupra drepturilor omului în condiţiile luptei împotriva terorismului, aplicată în special la centrul de detenţie de la baza americană Guantanamo, din Cuba. 

Pentru a lupta împotriva terorismului, Secretarul general al ONU a enunţat o strategie detaliată, care are la bază cinci elemente: 

- descurajarea grupurilor de nemulţumiţi, tentaţi să aleagă terorismul ca tactică pentru a-şi îndeplini obiectivele; 

- lipsirea teroriştilor de mijoacele necesare pentru a comite atacurile; 

- descurajarea statelor care susţin teroristmul; 

- dezvoltarea capacităţii statelor de a combate terorismul; 

- respectarea drepturilor omului în lupta împotriva terorismului. 

Totodată, Kofi Annan a subliniat că Naţiunile Unite trebuie să joace un rol esenţial în lupta împotriva acestui flagel.

Participanţii la reuniune au semnalat faptul că, după atentatele de la 11 septembrie 2001 din Statele Unite, în iunie 2002, Uniunea Europeană a adoptat un plan de acţiune împotriva terorismului, revizuit după atacurile de la Madrid din 11 martie 2004, însă ţările membre întârzie transpunerea acesteia. 

Printre măsurile adoptate de UE se numără următoarele: 

- elaborarea unei definiţii comune a terorismului, care să descrie infracţiunile teroriste, să prevadă un prag comun minim pentru pedepse şi sancţiunile aplicabile în astfel de cazuri. La sfârşitul anului 2004, mai multe ţări nu reuşiseră încă să transpună în plan naţional măsurile adoptate în anul 2002; 

- adoptarea mandatului de arestare european, care înlocuieşte convenţiile de extrădare printr-o procedură mai rapidă, în care sunt implicate numai autorităţile judiciare, nu şi cele politice. Italia încă nu a adoptat această măsură, care a intrat în vigoare la 1 ianuarie 2004; 

- blocarea averilor unor persoane şi organizaţii teroriste incluse într-o listă actualizată cu regularitate. 

După atentatele din 11 martie 2004, de la Madrid, UE a adoptat o serie de măsuri suplimentare, printre care se numără: 

- declararea zilei de 11 martie drept zi europeană de comemorare a victimelor terorismului; 

- reducerea pragului pentru declararea transferurilor de bani la graniţă a fost redus la 10.000 de euro; UE şi-a revizuit şi legislaţia împotriva spălării banilor. Aceste măsuri mai trebuie aprobate şi de Parlamentul European; 

- armonizarea reglementărilor privind datele telefonice şi electronice. Conform unei propuneri în dezbatere, operatorii ar urma să păstreze cel puţin un an datele de identificare a comunicaţiilor (expeditor, destinatar, locaţie), cu excepţia conţinutului acestora; 

- dezvoltarea unor instrumente de cooperare operaţională: biroul de poliţie Europol, unitatea de cooperare judiciară Eurojust, echipe comune de anchetă şi, începând cu 1 mai 2005, Agenţia pentru gestionarea frontierelor externe; 

- intensificarea schimburilor de informaţii. În acest sens, la Bruxelles a fost creată o unitate de analiză a ameninţărilor teroriste interne, iar de la 1 ianuarie 2008 informaţiile obţinute de forţele de ordine dintr-un stat urmează să fie puse şi la dispoziţia celorlalte state membre; 

- parteneriate cu terţe ţări, prin extinderea cooperării poliţieneşti şi judiciare cu Statele Unite şi încheierea unui acord privind transferul de informaţii privind pasagerii liniilor aeriene, dar şi prin includerea de clauze speciale în acordurile de asociere încheiate de UE şi acordarea de asistenţă tehnică pentru extinderea dispozitivelor de luptă antiteroristă, în special în Maghreb şi Asia de Sud-Est; 

- adoptarea unui program de solidaritate, având drept scop limitarea consecinţelor ameninţărilor teroriste şi a atacurilor chimice, biologice, radiologice sau nucleare.

La finalul lucrărilor Conferinţei, Clubul de la Madrid, alcătuit din foşti preşedinţi şi şefi de guverne democratice, a prezentat un program conţinând o serie de recomandări menite să sprijine lupta internaţională împotriva terorismului. "Programul de la Madrid" reprezintă un "răspuns democratic la scară mondială, pentru o ameninţare de proporţii globale, care este terorismul". În documentul dat publicităţii, Clubul de la Madrid, prezidat de fostul preşedinte brazilian Fernando Cardoso, cere forţelor de ordine “să nu sacrifice niciodată, în lupta împotriva terorismului, principiile pe care sunt chemate să le apere".

Clubul recomandă, în principal, analizarea posibilităţii de a institui Înalte Comisariate pentru drepturile victimelor, la nivel naţional şi internaţional; organizarea de reuniuni informale periodice, destinate responsabililor din cadrul forţelor de ordine şi serviciilor de informaţii, precum şi crearea unor mecanisme internaţionale care să stabilească legături între statele care au nevoie de asistenţă şi cele care le pot sprijini. De asemenea, Clubul propune crearea unei baze de date moderne pentru combaterea terorismului, precum şi utilizarea în comun a vaccinurilor şi medicamentelor necesare în cazul unor atacuri bioteroriste. 

"Programul de la Madrid" va fi transmis principalelor structuri naţionale şi internaţionale, în principal guvernelor, Organizaţiei Naţiunilor Unite, Uniunii Europene, precum şi diferitelor organizaţii regionale. 

Viitoarea Conferinţă Mondială privind Democraţia şi Terorismul va fi organizată la 11 septembrie 2006, la New York, pentru a marca cea de-a cincea comemorare a atacurilor teroriste de la World Trade Center.

 

 

2. Noi dezbateri privind programul nuclear iranian

 

 

Preşedinţia luxemburgheză a Uniunii Europene a avertizat Iranul că menţinerea unei suspendări totale a activităţilor sale nucleare este o condiţie obligatorie pentru continuarea negocierilor dintre regimul de la Teheran şi statele europene. "Este important să rămânem vigilenţi în privinţa necesităţii ca Iranul să-şi menţină, sub supravegherea AIEA, suspendarea totală a activităţilor sale, fără excepţie, atât timp cât vor dura discuţiile referitoare la un aranjament pe termen lung", a declarat Nicolas Schmit, ministru delegat pentru afaceri externe, care a făcut această declaraţie în faţa Parlamentului European de la Strasbourg. 

Negocierile dintre statele europene şi Iran s-au reluat, la 8 martie a.c., la Geneva, într-o atmosferă tensionată generată de declaraţiile regimului de la Teheran, care a acuzat UE că nu dă dovadă de nici un fel de seriozitate şi a exclus posibilitatea de a renunţa la activităţile sale de îmbogăţire a uraniului.

La rândul său, Administraţia americană a anunţat că va pleda în favoarea continuării presiunilor asupra Iranului, în pofida publicării în presă a unui raport potrivit căruia nu există suficiente informaţii care pot dovedi existenţa unui program nuclear iranian. "Cred că este înţelept ca lumea liberă să fie îngrijorată de intenţia Iranului de a fabrica arme nucleare", a declarat preşedintele George W. Bush. El a precizat că va continua cooperarea cu ţările aliate care ştiu că Iranul încearcă să dezvolte un program nuclear şi cunosc riscurile acestor activităţi. 

Secretarul de Stat american, Condoleezza Rice, a apreciat că există motive suficiente de îngrijorare în legătură cu programul nuclear iranian. "Cred că există destule elemente care să demonstreze că ambiţiile nucleare civile ale Iranului reprezintă o problemă", a declarat şeful diplomaţiei americane. C. Rice susţine că nu are cunoştinţă de raportul dat publicităţii, dar recunoaşte că Iranul este o ţară de unde nu pot fi obţinute cu uşurinţă informaţii. Serviciile de spionaj americane au suferit un eşec în Irak, în condiţiile în care informaţiile care au justificat intervenţia militară s-au dovedit false.

Europa şi Statele Unite au convenit asupra adoptării unui punct de vedere comun în negocierile legate de dosarul nuclear iranian. Administraţia americană a acceptat să ofere anumite facilităţi economice, iar liderii europeni au fost de acord să trimită dosarul iranian în faţa Consiliului de Securitate ONU, în cazul în care negocierile eşuează. 

Ajutorul american va fi acordat numai în cazul în care Iranul va accepta să renunţe definitiv la programul său de îmbogăţire a uraniului. Acordul reprezintă o schimbare majoră atât pentru Administraţia SUA, care a refuzat timp de mai mulţi ani să ofere sprijin material Iranului în schimbul angajamentului acestuia de a renunţa la programul nuclear, cât şi pentru statele europene, care nu au dorit să abordeze subiectul sancţiunilor la adresa acestei ţări. 

Statele Unite au acceptat să susţină candidatura Iranului la Organizaţia Mondială a Comerţului, un proces care, în mod obişnuit, necesită mai mulţi ani, precum şi vinderea unor acţiuni ale companiei comerciale aeriene naţionale. "Susţinem demersul statelor europene, dar trebuia să găsim o modalitate de a demonstra acest lucru. Acesta este modul nostru de a dovedi că ne alăturăm europenilor în încercarea de a oferi Iranului motive să renunţe la programul său nuclear", a subliniat un important oficial american. Până în prezent, preşedintele american a susţinut că nu va acorda niciodată o recompensă Iranului pentru a-l convinge să renunţe la activităţile nucleare pe care le consideră o acoperire pentru un program militar. Acest punct de vedere s-a radicalizat după ce autorităţile de la Teheran au recunoscut că au ascuns instalaţii şi programe de îmbogăţire a uraniului de inspectorii internaţionali timp de 18 ani. Totuşi, principalul negociator iranian, Hassan Rowhani, a declarat, recent, că ţara sa nu va accepta niciodată încetarea definitivă a programului de îmbogăţire a uraniului. Dar oficialul american implicat în negocierile purtate de Administraţia americană cu o serie de lideri europeni asupra acestui subiect a declarat că, în urma unor dezbateri aprinse, "europenii au fost de acord că nu este posibilă o monitorizare sigură a activităţilor de îmbogăţire a uraniului care să ofere garanţii că Iranul nu produce bombe pe bază de uraniu". 

O serie de responsabili americani au apreciat că Iranul nu va renunţa niciodată la activităţile de îmbogăţire a uraniului, indiferent de facilităţile oferite de Statele Unite. De aceea, numeroşi experţi din cadrul Casei Albe şi Pentagonului consideră că europenii vor fi nevoiţi să înainteze problema Consiliului de Securitate. În schimb, europenii au susţinut că, în cazul în care Statele Unite nu se alătură facilităţilor pe care ei le oferă, Iranul va avea motive serioase să ia în considerare posibilitatea de a refuza monitorizarea activităţilor de producere de combustibil nuclear.

Iranul este decis să îşi continue programul nuclear, la care nu va renunţa în urma nici unei ameninţări sau presiuni, a declarat purtătorul de cuvânt al Ministerului de Externe de la Teheran, respingând deschiderea diplomatică anunţată de Statele Unite. "Republica Islamică Iran este decisă să folosească tehnologia nucleară civilă şi nici o presiune, ameninţare sau măsură provocatoare nu vor putea determina Iranul să renunţe la drepturile sale legitime", a declarat purtătorul de cuvânt, Hamid Reza Assefi. "Minciuna şi ipocrizia reprezintă nucleul central al politicii externe a Statelor Unite (...) şi chiar în momentul în care Condoleezza Rice vorbea despre ridicarea unora dintre restricţii, George W. Bush prelungea sancţiunile economice împotriva Iranului", a adăugat H. Assefi. 

La rândul său, ministrul iranian de externe, Kamal Kharazi, a avertizat ţările europene să nu mai ameninţe Iranul, chiar dacă această ţară intenţionează să reia îmbogăţirea uraniului. "Am convenit cu ţările europene că orice ameninţare la adresa Iranului va fi o încălcare a Acordului de la Paris. Liderii europeni trebuie să fie foarte atenţi, pentru că declaraţiile lor pot fi considerate o încălcare a acordului", a declarat K. Kharazi. Prin acest acord, Iranul a acceptat, la sfârşitul anului 2004, să suspende toate activităţile de îmbogăţire a uraniului în schimbul cooperării nucleare, tehnologice şi comerciale şi a dialogului politic cu ţările europene. 

Miniştrii de Externe din Franţa, Germania şi Marea Britanie, Michel Barnier, Joschka Fischer şi Jack Straw, au repetat într-o scrisoare adresată Iranului, importanţa suspendării îmbogăţirii Iranului pe durata negocierilor şi au cerut din nou o deplină cooperare cu Agenţia Internaţională pentru Energie Atomică. "Iranul va prezenta propunerea sa în legătură cu garanţiile obiective. Propunerea este atrăgătoare şi sperăm că europenii vor avea o atitudine serioasă. Guvernul de la Teheran speră că la viitoarea reuniune de lucru va găsi o formulă prin care să fie recunoscut dreptul ţării de a continua îmbogăţirea uraniului şi să fie eliminate suspiciunile referitoare la programul nuclear", a precizat H. Kharazi. 

 

 

 

3. Reuniunea noului Parlament irakian

 

 

Adunarea Naţională irakiană de tranziţie, primul Parlament ales în mod democratic după o jumătate de secol, s-a reunit la 16 martie a.c., la Bagdad, în şedinţa inaugurală. Reuniunea inaugurală a avut loc la 45 de zile după scrutinul în timpul căruia milioane de irakieni au înfruntat ameninţările lansate de grupările radicale, prezentându-se la vot. Data de 16 martie aleasă pentru inaugurarea Parlamentului este simbolică. Deputaţii s-au reunit la Palatul Congreselor, construit în perioada fostului regim, în ziua comemorării atacului cu gaze lansat asupra kurzilor din localitatea Halabja de către armata condusă de Saddam Hussein, în anul 1988. De asemenea, tot în martie, în anul 1991, şiiţii şi kurzii au declanşat o revoltă împotriva fostului regim. 

Prima şedinţă a Adunării a fost o reuniune strict protocolară, fiind prezidată de decanul de vârstă al Parlamentului, dar în lipsa unui acord între principalele forţe politice din ţară, deputaţii nu vor putea alege Preşedintele Adunării Naţionale şi nici Consiliul Prezidenţial, cea mai înaltă instanţă a statului. "Acordul final pentru funcţia de Preşedinte, Prim-ministru sau Preşedinte al Parlamentului, precum şi pentru formarea Guvernului va fi negociat în afara Legislativului", a declarat Hoshyar Zebari, ministru de externe în Guvernul interimar. 

"Celebrăm astăzi inaugurarea primului Parlament ales de la căderea regimului de dictatură", a declarat Fuad Maasoum, şeful Consiliului naţional, al cărui mandat a luat astfel sfârşit. El a cerut ca fiecare cetăţean al poporului irakian să contribuie la redactarea Constituţiei, făcând aluzie la suniţi, care au participat în mică măsură la alegeri. 

Preşedintele în exerciţiu, Ghazi al-Yauar, a subliniat că alegerile nu au desemnat "nici învins, nici câştigător", iar premierul în exerciţiu, Iyad Allawi, a subliniat responsabilităţile care se află în faţa autorităţilor în construirea unui Irak federal, democratic, pluralist şi unit.

Ashraf Qazi, trimisul special al Secretarului general al ONU, Kofi Annan, a dat asigurări că organizaţia mondială este alături de irakieni în eforturile lor de a pune bazele democraţiei. 

Pentru prima dată de la înfiinţarea statului irakian modern, în anul 1920, cele două comunităţi care au fost excluse de la guvernare - şiită şi kurdă - au ajuns la putere. Kurzii doresc funcţia de Preşedinte, candidatul propus de ei fiind liderul Uniunii Patriotice din Kurdistan, Jalal Talabani. Lista şiită a prezentat pentru funcţia de prim-ministru candidatura lui Ibrahim Jaafari, liderul formaţiunii islamiste Dawa. Alegerea Consiliului Prezidenţial, format din şeful statului şi din doi vicepreşedinţi, necesită obţinerea votului a două treimi din parlamentari. Consiliul Prezidenţial îl desemnează pe premier, iar Guvernul va fi aprobat cu o majoritate simplă a membrilor Parlamentului.

Irakul va avea un nou guvern peste două săptămâni, a apreciat candidatul şiit la funcţia de premier, Ibrahim Jaafari, după şedinţa inaugurală a noului Parlament. "Nu am ajuns într-un impas cu reprezentanţii kurzilor", a afirmat liderul partidului islamist Dawa, una dintre principalele formaţiuni ale alianţei şiite, care beneficiază de o majoritate de 146 de deputaţi din cei 275 ai Adunării Naţionale. "Suntem pe punctul de a discuta un mare număr de probleme şi de a ajunge la un rezulat pozitiv", a adăugat I. Jaafari, potrivit căruia cele două partide au hotărât să soluţioneze chestiunile importante legate de situaţia din oraşul Kirkuk şi de statutul miliţiilor kurde, în conformitate cu legea fundamentală a Irakului, Constituţia provizorie. Aceasta prevede măsuri pentru repararea efectelor procesului de arabizare la care a fost supusă populaţia kurdă din Kirkuk în timpul vechiului regim, precum şi integrarea miliţiilor kurde în armata irakiană. "Este important să formăm rapid Guvernul, dar este şi mai important să avem un Executiv care să beneficieze de o susţinere solidă", a declarat el. 

La rândul său, vicepreşedintele partidului Dawa, Jawad al-Maliki, a declarat că cele două părţi încearcă, în prezent, definitivarea unui acord scris asupra programului de guvernare, la solicitarea kurzilor, care beneficiază de 77 de mandate în Adunarea Naţională. Potrivit acestuia, părţile discută şi asupra distribuirii posturilor din cadrul Consiliului prezidenţial. J. Maliki a anunţat că preşedintele kurd va avea drept vicepreşedinţi un şiit şi un sunnit, iar preşedintele Parlamentului va fi tot un sunnit. 

Deschiderea lucrărilor Parlamentului irakian este un moment important şi o etapă în procesul democratizării, a declarat preşedintele american George W. Bush, într-o conferinţă de presă. "Irakul a fost martor al unei reuniuni a Parlamentului său, un mare moment în procesul de redactare a unei Constituţii, de ratificare a acesteia şi de organizare a alegerilor. A fost un moment de speranţă", a declarat preşedintele american, felicitîndu-i pe irakieni pentru Parlamentul pe care l-au format. 

*

Situaţia din Irak necesită o schimbare a strategiei americane

Armata americană, ale cărei forţe din Irak continuă să fie hărţuite de insurecţie, la doi ani de la invadarea acestei ţări, este nevoită, potrivit experţilor militari americani, să-şi reconfigureze strategia, bazată pe victorii rapide care nu iau în calcul perspectiva unor conflicte îndelungate cu extremiştii. 

La începutul lunii martie a.c., Secretarul american al apărării, Donald Rumsfeld, a schiţat liniile directoare ale restructurării celei mai puternice armate din lume, în prim-plan figurând necesitatea de a acorda o atenţie sporită, pe viitor, parteneriatelor strategice cu alte ţări. "Vrem să acţionăm înainte de apariţia unor conflicte şi să împiedicăm conflictele latente să se transforme într-un război", a declarat un oficial al Pentagonului, rezumând obiectivul trupelor militare. "Există o diferenţă în ţara noastră între a lupta şi a câştiga bătălia", a adăugat el. 

Potrivit experţilor militari, această abordare diferită a actualei strategii, care se bazează pe angajarea simultană a forţelor americane pe două fronturi de luptă importante, este consecinţa logică a problemelor constatate în Irak. Chiar dacă militarii continuă să afirme că pot îndeplini această misiune şi insistă asupra capacităţii disuasive a forţelor lor navale şi aeriene, în următorii 15 ani Statele Unite vor avea mai mare nevoie de aliaţi decât în cursul ultimilor 15 ani, consideră Andrew Krepinevich, expert în strategie militară la Pentagon. Din estul Mediteranei în Asia, trecând prin Grecia, focarele de instabilitate vor impune americanilor să caute alianţe precum cele care existau în timpul războiului rece, opiniază specialistul american. Desfăşurările de forţe americane din prezent, cu precădere trupe terestre, au demonstrat limitele acestora, iar parteneriatele ar trebui să se dezvolte cu ţări care pot furniza trupe. Australia, Japonia, Singapore, probabil Filipine, India, Turcia şi Israelul fac parte dintre ţările care au o importanţă tot mai mare pentru Statele Unite. 

NATO, chiar dacă reprezintă prima putere militară din lume, pare să fie alianţa cel mai puţin potrivită pentru noua strategie americană, din cauza ponderii tot mai mari a europenilor, care adesea nu sunt de acord cu americanii, a precizat Andrew Krepinevich. Strategia americană definită în urmă cu patru ani prevedea ca armata Statelor Unite să fie capabilă să înlăture de la putere cel puţin unul dintre cele două regimuri împotriva cărora era angajată. Acest lucru implica posibilitatea ca forţele armate să acţioneze în numai zece zile, să atingă obiective militare limitate în 30 de zile şi să fie desfăşurate pe un alt teatru de operaţiuni în următoarele 30 de zile. În Irak, armata americană a demonstrat în mod strălucit capacitatea sa de a răspunde primei părţi a ecuaţiei, înlăturând regimul lui Saddam Hussein în mai puţin de o lună. Ea s-a dovedit însă incapabilă, în următoarea etapă, să înăbuşe rebeliunea care a provocat peste 1.500 de victime americane şi care nu dă nici în prezent semne de slăbiciune. 

Sprijinind o nouă strategie, Donald Rumsfeld vrea să impună armatei capacitatea de a face faţă unor războaie atipice, unor atacuri brutale pe teritoriul american, unor cuceriri tehnologice care pot determina dezechilibre strategice, fără a uita, totodată, de conflictele tradiţionale. În afară de dezvoltarea unor alianţe, Secretarul apărării a cerut militarilor să întărească apărarea pe teritoriul american, să-şi dezvolte capacităţile antiteroriste şi să lupte împotriva proliferării armelor de distrugere în masă. "Lupta nu se mai dă între ţări, ci în interiorul ţărilor, ceea ce implică opţiuni diferite", a conchis un responsabil al Pentagonului.

 

 

 

 

 

 

 

4. Reuniunea ministerială europeană de la Varşovia, dedicată luptei antiteroriste

 

Tema luptei împotriva terorismului şi crimei organizate a dominat reuniunea miniştrilor de interne din ţările membre ale Consiliului Europei, care a avut loc în perioada 17-18 martie a.c., la Varşovia. Dezbaterile, care au fost deschise în prezenţa preşedintelui polonez, Aleksandr Kwasniewski, constituie, potrivit acestuia, “o contribuţie importantă premergătoare celui de-al treilea summit al şefilor de stat şi de guvern din ţările membre ale Consiliului Europei", care va avea loc la 16 şi 17 mai, la Varşovia. Printre organizaţiile internaţionale prezente la reuniune s-au numărat Interpol, Europol şi OSCE. 

Miniştrii au discutat în special despre folosirea tehnicilor speciale de anchetă, protecţia martorilor, controlul asupra spălării de bani şi finanţarea terorismului, precum şi despre prevenirea acestui fenomen şi a crimelor grave. 

Secretarul general al Consiliului Europei, Terry Davis, a făcut apel la adoptarea de măsuri urgente şi concrete pentru evitarea unor noi atacuri de tipul Madrid sau Beslan. "În urmă cu şase zile a fost comemorată prima aniversare a atentatelor de la Madrid, o dată marcantă în istoria terorismului", a declarat Terry Davis, fost deputat britanic, în faţa delegaţiilor ţărilor membre şi a statelor observatoare ale Consiliului Europei. "Atrocităţile comise de terorişti în Rusia, Spania şi Turcia au fost considerate pe drept cuvânt atacuri împotriva valorilor fundamentale ale democraţiei, legalităţii şi drepturilor omului, printre care cel mai important: dreptul la viaţă", a subliniat el, cerând reprezentanţilor guvernamentali prezenţi să dea un mesaj prin care să susţină noile mijloace dezbătute în cursul conferinţei. 

"Lupta împotriva terorismului şi a crimei organizate necesită o cooperare internaţională deosebită", a declarat ministrul polonez de interne, Ryszard Kalisz. "Instrumente juridice comune pentru ţările europene şi schimbul de experienţă pot fi profitabile şi vor permite consolidarea securităţii", a subliniat demnitarul polonez. 

Participanţii au adoptat două proiecte de convenţii. Prima, care se referă la prevenirea terorismului, propune pedeapsa penală pentru pregătirea unor acte de terorism, cum ar fi provocarea publică, recrutarea şi antrenarea de terorişti. Cea de-a doua convenţie se referă la spălarea de bani, finanţarea terorismului, depistarea, sechestrarea şi confiscarea substanţelor şi echipamentelor ce pot fi folosite la comiterea actelor teroriste. 

 

5. Croaţia - amânarea deschiderii negocierilor de aderare la Uniunea Europeană 

 

 

La 16 martie a.c., Uniunea Euroopeană a anunţat amânarea deschiderii negocierilor de aderare cu Croaţia, situaţia putându-se schimba doar dacă autorităţile acestei ţări îl vor transfera imediat pe generalul Ante Gotovina la Tribunalul Penal Internaţional de la Haga. Conform declaraţiei ministrului luxemburghez al Afacerilor Externe, ţară care asigură preşedinţia semestrială a Uniunii, deschiderea negocierilor de aderare este amânată.

Şefii diplomaţiei din ţările membre UE nu au fixat o nouă dată de deschidere a negocierilor cu Croaţia, ci au afirmat că acestea pot începe imediat ce Guvernul de la Zagreb va da dovadă de cooperare deplină cu TPI, potrivit concluziilor reuniunii.

Premierul croat, Ivo Sanader, şi-a exprimat nemulţumirea, la Bruxelles, după decizia miniştrilor Afacerilor Externe ai Uniunii Europene de a amâna deschiderea negocierilor de aderare cu Croaţia. "Nu pot decât să-mi exprim nemulţumirea faţă de această concluzie", a declarat I. Sanader, într-o intervenţie susţinută imediat după anunţarea deciziei “celor 25”, în faţa Comisiei pentru Afaceri Externe a Parlamentului European. "Sunt convins că Croaţia a cooperat pe deplin în trecut cu Tribunalul Penal Internaţional pentru fosta Iugoslavie", a adăugat el, adresându-se europarlamentarilor. Ivo Sanader a salutat, însă, faptul că “cei 25” au adoptat, totuşi, cadrul de negociere propus de Comisia Europeană. 

Şeful diplomaţiei luxemburgheze, Jean Asselborn, a dat asigurări că "uşa Europei va rămâne deschisă pentru Croaţia", în pofida amânării începerii negocierilor de aderare. "Indiferent de decizie, preşedinţia UE are obligaţia să construiască un pod spre Croaţia", a apreciat el. Şeful diplomaţiei luxemburgheze a exclus posibilitatea ca problema deschiderii de negocieri de aderare cu Croaţia să fie rediscutată la summit-ul de la 22 şi 23 martie a.c., care va avea loc la Bruxelles.

Preşedintele croat, Stipe Mesici, a declarat că aşteaptă, totuşi, deschiderea negocierilor de aderare a ţării sale la Uniunea Europeană la jumătatea anului 2005, deşi cele 25 de state membre nu au stabilit un alt termen. "Cred că negocierile ar putea începe în prima jumătate a acestui an. În cadrul UE există numeroase state conştiente de eforturile depuse de Croaţia şi de faptul că ţara noastră trebuie să fie un lider în această parte a Europei", a declarat el. Stipe Mesici a declarat că arestarea generalului Ante Gotovina este foarte dificilă. De asemenea, el a apreciat că este suficient ca ţara sa să dovedească Uniunii Europene că este capabilă să-i aducă în faţa justiţiei pe cei care l-au ajutat pe acesta.

